Una dintre vedetele sărbătorii pascale este drobul de miel. Acest preparat culinar tradiţional românesc este una dintre mâncărurile din miel specifice sărbătorii de Paşte, ce se serveşte la masă alături de pască şi ouă roşii.

Sfat: Pentru cine nu agreează prapurul, se poate face foarte bine şi în aluat.

Reţeta Drob de miel în prapur sau aluat

Ingrediente pentru aluat

– 1 ou

– 150 grame făină

– 1 lingură de untură

– sare.

Se face un aluat fraged cu cantităţile de mai sus.

Ingrediente pentru drob

– 500 gr. măruntaie (inimă, ficat, plămâni)

– prapur [var: prapor]

– 2 ouă

– 1 felie de pâine

– 1 lingură de smântână

– 1 lingură de verdeaţă tocată

– 2 fire de ceapă verde

– sare

– piper

– 1 lingură untură.

Drob de miel – Mod de preparare



Se trec prin maşina de tocat măruntaiele. Se adaugă ouăle, puţin miez de pâine înmuiat în lapte, sare, un praf de piper, smântână şi verdeaţă multă (mărar, pătrunjel şi ceapă verde), toate tocate mărunt. Se spală prapurul bine, în mai multe ape. Se unge puţin cu untură o tigaie cu marginile joase.

Se întinde prapurul în tigaie astfel încât să rămână mult şi pe margini şi să poată fi întors deasupra peste umplutură. Se pune umplutura peste prapur în tigaie, se aşează cu o lingură ca să fie stratul de aceeaşi grosime şi se întorc marginile prapurului deasupra. Se coace la cuptor. Se serveşte întreg sau gata tăiat în felii.



